# Lääne-Harju valla Kogukonnakomisjoni töörühma koosoleku protokoll

Aeg: 21.03.2024, kell 18.00-20.00

Koht: Paldiski, volikogu saal

Osalejad kohapeal: Marge-Thea Lembinen, Kaidi Torjus, Peeter Schneider, Ago Kokser, Eero Salumäe, Toivo Martinson, Siiri Kaldma, Tiina Mets, Jana Stahl, Krista Maaro, Guido Leibur, Heiki Hõimoja, Eve Jakobson, Anita-Diana Tiirmaa, Ülle Teigar, Marju Algvere, Urve Truubon, Valter Jääger

Osalejad veebis: Urve Purga

Külalistena: Kadri Kauksi, Marju Piirimägi, Käti Teär-Riisaar

Koosolekut juhatas Heiki Hõimoja, protokollis Krista Maaro

Päevakava:

1. Vallamaja kommunikatsioonijuht Kadri Kauksi räägib siseturvalisuse projektist, kriisistaabist ja koostööst kogukondadega
2. Külaseltside/kogukondade kogemuslood- kuidas on elu käima saadud, mis on hästi, mis halvasti. Sõna saavad Ohtu ja Klooga
3. Koha peal algatatud teemad
4. Järgmise koosoleku aeg ja teema

Kokkuvõte:

H.Hõimoja alustas luulepäeva puhul koosolekut ühe luuletusega.

1. Kadri Kauksi – Kriisistaabi ja tormiblogi tutvustus, ootused koostööle kogukondadega. K. Kauksi tutvustas kuidas töötab valla kriisikomisjon (koosneb vallavalitsuse, suuremate ettevõtete, , pääste, politsei ja kaitseväe esindajatest) ja kriisistaap (koosneb vallavalitsuse töötajatest). **Tulevikus nähakse, et iga kogukond on leidnud enda hulgast esindaja/ esindajad, kes oleks kogukonna kriisikontakt e kogukonna kuldvõtmeke.**

Kogukonna kriisikontaktina nähakse inimest, kes on kogukonna liige, kes teab kogukonna võimekust, elanikkonda jne. Kindlasti peab olema ka asendusliige. Tegemist oleks esmase kriisiinfo saaja ja info edastajaga.

Küsimus: Kas kogukonna eestvedaja peaks olema infovoost väljas olevate inimeste informeerija?

Vastus: Eesmärk on, et vajadusel käiks kriisikorraldaja ise või kaasaks ukselt uksele käijad. Oluline on, et info jõuaks kõigini.

Küsimus: Kui suure kogukonna kohta on üks inimene arvestatud?

Vastus: Kindlat arvestust ei ole, sõltub kogukonnast. Alati on kogukonnas võimalik luua tugivõrgustik.

Küsimus: Kui palju on vallavalitsusel generaatoreid?

Vastus: Neli generaatorit, 1 suur ja kolm väiksemat.

Infot jagatakse ka vene keeles, kuna venekeelne elanikkond vallas on suur. Peamised infokanalid on: ohuteavitus SMS, kriisiinfo telefon 528 4846, valla koduleht, erinevad meililistid, sotsiaalmeedia kanal.

**!** Kõige kiirem ja mugavam info saamise viis on liita oma mobiili nr ohutusteavituse SMS-ga. Selleks tuleb minna valla kodulehele, leida esilehelt kastike kirjaga ohuteavitus, lisada oma telefoni nr ja saada.

Küsimus: Kas evakuatsioonikohtade info on kusagil üleval?

Vastus: Evakuatsioonkohtade info ei tohi avalikult üleval olla. Saab jagada meilitsi.

Korteriühistutel peaks olema koostatud kriisiplaan.

Küsimus: Kloogal on 20+25 kohta, kuhu ülejäänud evakueeruvad?

Vastus: Vajadusel saab evakueerida mujale, ka teistesse omavalitsustesse.

Küsimus : Kas evakuatsioonikoha definitsioon ja nõuded on olemas?

Vastus: On olemas ja arvesse võetud.

Diskussioon teemal kelle ülesanne on kogukondades/majapidamistes luua generaatoritele sobiv ühendus ja kes seda teha tohib.

**Otsustati järgmisele koosolekule kutsuda Päästeameti esindaja.**

1. Klooga kogukonna esindaja tutvustas Klooga kogukonna elu-olu. Välja toodi aktiivsed pensionärid. Lodijärve grupp korraldab toredaid üritusi ja on aidanud palju kaasa elukeskkonna parendamisele, kahjuks on grupp hääbumas ja huvi uusi liikmeid kaasata puudub. Murekohtadena toodi välja, et väljastpoolt tulijal on raske kohalikkesse kogukonnagruppidesse sisse saada, venekeelne kogukond hoiab eemale, noorem elanikkond ei ole aktiivne.

Ohtu kogukonna esindaja tutvustas Ohtu kogukonna elu-olu. Ohtus toimetab aastast 1999 Ohtu külaselts, mis koondab endas aktiivseid külaelanikke. Külaselts annab välja Ohtu küla ajalehte (aastast 2001), korraldab erinevaid üritusi ja elukeskkonna parendamiseks kirjutatakse projekte. Külal on olemas oma arengukava. Murekohtadena toodi välja kehvas seisus küla kruusateed, ühistranspordi kaugus küla keskusest. Ohtu küla elanikud seisavad selle eest, et valla hajaasustus piirkondades oleks minimaalne krundi suurus 2 ha.

1. A. Kokser pöördus kogukonnakomisjoni poole murega, et pensionäride iganädalased bussiringid lõpetati ära. Jäi ära dialoog omavalitsuse ja teenusekasutajate vahel, tehti lihtsalt otsus, et piisab kui buss käib ühe korra kuus.

**Otsustati luua komisjonisisene töögrupp, kes teemaga tegelema hakkab. Töögruppi veab A. Kokser ja teemaga tegeleda soovijad võtavad temaga otse ühendust.**

**Järgmine kogukonnakomisjoni koosolek toimub18. aprillil, kell 18.00 Paldiskis.**